Zum Überlege hocket dr Benni  afangs emal uf e Bürostuehl. Er spielt chly mit dr Computermuus u mit dr Taschtatur, drückt hie u dört. Mit spitzige Finger het dr Benni am Ein/Aus-Schalter vom PC umegfingerlet. Sys Gsicht im Bildschirm het ihm zueblinzlet. Hoppla, jitz bin i äuä am Schalter aacho het är no dänkt. Scho het d Maschine aafa loufe. Dr Ventilator het aafa surre, irgendöppis het drähjt u tschäderet. De het's piepst, wahnsinnig lut, het's dr Benni dünkt, Lämpli hei aafa blinke. Är het mit offnigem Muul i Gang use glost, öb dobe  äch öpper erwachet syg. Aber es isch ruejig blybe.